ટ્રેન પ્લૅટફૉર્મ પર ઊભી હતી ને રેલવેના માણસે ગાંધીને પૂછ્યું, ‘તમારે પથારી જોઈએ છે ?’ ગાંધીએ ના પાડી ને કહ્યું કે, ‘મારી પાસે મારી પથારી છે.’ આ જવાબ સાંભળી રેલવેનો માણસ ચાલ્યો ગયો. દરમિયાનમાં એક ઉતારુ આવ્યો તેણે ગાંધી સામે જોયું. ‘ફર્સ્ટ ક્લાસમાં તો ગોરાઓ જ પ્રવાસ કરી શકે. આ હિંદી યુવાન ફર્સ્ટ કલાસમાં ક્યાંથી !’ એવી મૂંઝવણ સાથે તે ત્યાંથી ચાલી ગયો અને બે અમલદારને બોલાવી લાવ્યો. તેઓ આને જોઈને કંઈ પણ કહ્યા વગર પાછા ગયા. છેવટે એક અમલદાર ગાંધી પાસે આવ્યો ને કહ્યું, ‘આમ આવો. તમારે છેલ્લા ડબ્બામાં જવાનું છે.’